הייז ג'ונס

הייז ג'ונס (באנגלית: Hayes Wendell Jones; 4 באוגוסט 1938) הוא אתלט עבר אמריקאי, אלוף אולימפי (טוקיו 1964), זוכה מדליית ארד אולימפית (רומא 1960) ו-5 פעמים אלוף ארצות הברית (1958, 1960, 1961, 1963 ו-1964) בריצת 110 מטר משוכות, שיאן עולם (1961–1964) בריצת שליחים 4X100 מטר.

== ביוגרפיה ==
הייז ג'ונס נולד ב-1938 בעיר סטארקוויל שבמיסיסיפי. ב-1959 החל ללמוד באוניברסיטת מזרח מישיגן .

הקריירה הספורטיבית של ג'ונס נמשכה מ-1958 עד פרישתו ב-1967. לאחר פרישתו מונה למנהל (דירקטור) תחום פנאי במועצת העיר ניו יורק. בהמשך עבד בחברת התעופה אמריקן איירליינס וקיבל רישיון לפתיחת שירות צ'ק אין למזוודות בשדה התעופה העירוני של דטרויט .

ב-2005 מונה למנהל מחלקת הפיתוח הכלכלי וענייני הקהילה של מחוז אוקלנד שבמישיגן.

ב-2006 התמודד ג'ונס, כנציג המפלגה הדמוקרטית, על משרת נציג מחוז פונטיאק שבמישיגן במטרה להחליף את הנציג הנוכחי ולהיבחר מחדש ב-2007. הוא אומנם נבחר כמחליף ב-2006 אולם לא נבחר מחדש ב-2007.

ב-2007 מונה למנהל רשות התחבורה הפרברית בדטרויט, מישיגן.

== קריירה ספורטיבית ==
=== 1958 ===
באליפות ארצות הברית שנערכה בבייקרספילד, קליפורניה ביוני 1958 זכה במדליית זהב בריצת 120 יארד משוכות בתוצאה של 13.8 שניות.

=== 1959 ===
באליפות ה-NCAA זכה במדליות זהב בריצת 120 יארד משוכות ובריצת 220 יארד משוכות.

במשחקים הפאן-אמריקאיים שנערכו בשיקגו זכה בשתי מדליות זהב, בריצת 110 מטר משוכות בתוצאה של 13.6 שניות לפני לי קלהון (13.7 שניות) ואליאס גילברט (Elias Gilbert) (14.0 שניות) ובריצת שליחים 4X100 מטר, ביחד עם רוברט פוינטר , ביל וודהאוז וריי נורטון בתוצאה של 40.4 שניות, לפני ונצואלה (41.1 שניות) והפדרציה של איי הודו המערבית (41.1 שניות).

=== 1960 ===
באליפות ארצות הברית שנערכה בבייקרספילד ביוני 1960 זכה בפעם השנייה במדליית זהב בריצת 110 מטר משוכות בתוצאה של 13.6 שניות.

במבחנים האמריקאיים לאולימפיאדת רומא שנערכו באוניברסיטת סטנפורד בתחילת יולי זכה ג'ונס במדליית ארד בריצת 110 מטר משוכות בתוצאה של 13.5 שניות, אחרי לי קלהון שקבע שיא לאומי חדש של 13.4 שניות ווילי מיי (13.5 שניות). במשחקים האולימפיים עצמם הוא זכה במדליית ארד בתוצאה של 14.17 שניות, אחרי לי קלהון (13.98 שניות) ווילי מיי (13.99 שניות).

=== 1961 ===
באליפות ארצות הברית שנערכה בניו יורק ביוני 1961 זכה בפעם השלישית במדליית זהב בריצת 120 יארד משוכות בתוצאה של 13.6 שניות.

בתחרות שנערכה במוסקבה ביולי אותה שנה קבע בריצת שליחים 4X100 מטר, ביחד עם פרנק באד , פול דרייטון וצ'ארלי פרייזר שיא עולם חדש של 39.1 שניות. שיא זה החזיק מעמד כ-4 שנים ונשבר על ידי רביעייה אמריקאית באולימפיאדת טוקיו (1964) בתוצאה של 39.0 שניות.

=== 1963 ===
באליפות ארצות הברית שנערכה בסנט לואיס, מיזורי ביוני 1963 זכה בפעם הרביעית במדליית זהב בריצת 120 יארד משוכות בתוצאה של 13.60 שניות, לפני בליין לינדגרן (13.66 שניות) ורוי היקס (13.70 שניות).

=== 1964 ===
באליפות ארצות הברית שנערכה בניו ג'רזי, מיזורי ביוני 1964 זכה בפעם החמישית במדליית זהב בריצת 110 מטר משוכות בתוצאה של 13.8 שניות, לפני בליין לינדגרן (13.9 שניות) וראס רוג'רס (14.2 שניות).

==== אלוף אולימפי ====
במבחנים האמריקאיים לאולימפיאדת טוקיו שנערכו בלוס אנג'לס באמצע ספטמבר זכה ג'ונס במדליית כסף בריצת 110 מטר משוכות בתוצאה של 13.6 שניות, אחרי וילי דבנפורט (13.6 שניות) ולפני בליין לינדגרן (13.8 שניות). במשחקים האולימפיים עצמם זכה במדליית זהב בתוצאה של 13.67 שניות, לפני בליין לינדגרן (13.74 שניות) ואנטולי מיכאילוב מברית המועצות (13.78 שניות).

== משפחתו ==
הייז נישא ב-2003 לרונדה ולזוג נולדו 2 ילדים.

== אותות הערכה ==
* בשנת 1969 ניכנס להיכל התהילה של הספורט במישיגן
* בשנת 1976 ניכנס להיכל התהילה של של האתלטיקה בארצות הברית.

== קישורים חיצוניים ==

* [https://web.archive.org/web/20200417172653/https://www.sports-reference.com/olympics/athletes/jo/hayes-jones-1.html הייז ג'ונס], באתר sports-reference.com
* [https://www.clickondetroit.com/features/2021/07/21/from-the-vault-pontiac-native-hayes-jones-recalls-winning-gold-at-1964-tokyo-olympics/ זכרונתיו של הייז ג'ונס מאולימפיאדת טוקיו 1964], באתר clickondetroit.com
* [https://theolympians.co/tag/hayes-jones/ הייז ג'ונס], באתר theolympians.co
* [https://www.ustfccca.org/ncaa-100/hayes-jones-eastern-michigan-1959-ncaa-outdoor-track-field-championships-120h-220h-two-time-winner-meet-record הייז ג'ונס באליפות "התאחדות ספורט הקולג'ים הלאומי"], באתר ustfccca.org
* [https://pantheon.world/profile/person/Hayes_Jones/ הייז ג'ונס], באתר pantheon.world
* 
* 

== הערות שוליים ==

קטגוריה:אצנים אמריקאים
קטגוריה:אתלטים אפרו-אמריקאים
קטגוריה:רצי משוכות אמריקאים
קטגוריה:בוגרי אוניברסיטת מזרח מישיגן
קטגוריה:אלופים אולימפיים אמריקאים: אתלטיקה
קטגוריה:אלופים אולימפיים: ריצת 110 מטרים משוכות (גברים)
קטגוריה:שיאני עולם אמריקאים: אתלטיקה
קטגוריה:אתלטים באולימפיאדת רומא (1960)
קטגוריה:אתלטים באולימפיאדת טוקיו (1964)
קטגוריה:זוכי מדליית ארד אולימפית אמריקאים: אתלטיקה
קטגוריה:אמריקאים שנולדו ב-1938